ЦIыху нэхъ лъапIэ щыIэкъым
КъБР-м и Правительствэм и Унэм дыгъуасэ щекIуэкIащ Къэбэрдей-Балъкъэрым и Iэтащхьэм деж лъэпкъ проектхэмрэ демографие политикэмрэ хухэхауэ щыIэ советым и зэIущIэ.
ЗэIущIэр къыщызэIуихым, КъБР-м и Iэтащхьэ Къанокъуэ Арсен жиIащ сыт хуэдэ къэралми и ехъулIэныгъэр и цIыхухэм елъытауэ зэрыщытыр, абы ипкъ иткIэ иужьрей зэманым демографием гулъытэ хэха хуащI, Iуэху мымащIэхэр зэфIагъэкI зэрыхъуар къыхигъэщащ. УФ-м и Президент Путин Владимир иубзыхуащ 2025 гъэ пщIондэ Урысейм и цIыху бжыгъэм хэхъуэнымкIэ щхьэпэну Iуэхухэр. КъБР-ми щагъэбелджылащ демографием 2015 гъэ пщIондэ зезыгъэужьыну программэ. ЗэфIэхыпхъэхэм ящыщу КъБР-м и Iэтащхьэм зи гугъу ищIахэм хохьэ ди цIыхухэм лэжьыгъэ IэнатIэ яIэныр, къалэшхуэхэм щеджахэм ди республикэм къагъэзэжыным тезыгъэгушхуэн Iуэхухэм егупсысы- ныр.
ЗэIущIэм къыщыпсэлъащ КъБР-м узыншагъэр хъумэнымрэ курортхэмкIэ и министр Шэт Ирмэ, КъБР-м егъэджэныгъэмрэ щIэныгъэмкIэ и министр Семэн Пщыкъан. Советым хэтхэм ягъэбелджылащ УФ-м и Президентымрэ КъБР-м и Iэтащхьэмрэ зэфIэкI зыбгъэдэлъ щIалэгъуалэм къэралыр зэрадэIэпыкъу саугъэтыр зратынухэр.
ФокIадэм и 3-м КъБР-м и Правительствэм щекIуэкIа зэIущIэм теухуа тхыгъэ ди газетым и къыкIэлъыкIуэ къыдэкIыгъуэхэм ящыщ зым тетынущ.
Щомахуэ Залинэ.
